Tolong jelaskan mengenai Afdlin Shauki dalam bahasa melayu

Dato' Afdlin Shauki Aksan (lahir 19 Mei 1971) atau dikenali sebagai Chief Kodok dan juga Sedey Malas oleh peminatnya merupakan seorang pelakon, pelawak, pengarah, penerbit, penulis skrip, pengacara dan penyanyi lelaki Malaysia. Beliau memulakan kerjayanya sebagai penyanyi di bawah Roslan Aziz Productions (RAP) dan berpengalaman menjadi pengacara bagi Anugerah Industri Muzik (AIM) sebanyak 5 kali. Pada tahun 2003, beliau melancarkan album studio sulungnya, Fuuyo! yang mana Afdlin turut mencipta beberapa lagu.

Selain itu, beliau juga menjadi pengacara untuk beberapa rancangan TV seperti Golden Dreams (1999), Golden Dreams Extreme (2000), TV: ISM (2003), Ah-ha (2004), Liga Lawak Superstar (2013) dan Arena Panggang (2018). Afdlin terkenal dengan filem-filem lakonannya seperti Anna and the King (1999), Soal Hati (2001), Soalnya Siapa? (2002), Biar Betul (2004), Cuci (2008), Nasi Lemak 2.0 (2011), Kami Histeria (2014) dan Bikers Kental 2 (2019). Beliau juga terkenal dengan filem-filem arahannya seperti Buli (2004), Baik Punya Cilok (2005), Buli Balik (2006), Sumolah (2007) dan Misteri Jalan Lama (2011).

Beliau telah menerima pelbagai anugerah dan pencalonan dalam industri hiburan seperti Anugerah Industri Muzik dan Festival Filem Malaysia. Pada Jun 2018, Harian Metro menyenaraikan beliau sebagai salah seorang daripada 10 pelakon popular yang meraih pengiktirafan di peringkat global.